নবাব এলএলবি
নবাব এলএলবি ২০২০ সালের বাংলাদেশী চলচ্চিত্র। সেলিব্রিটি প্রডাকশনের ব্যানারে আজমত হোসেনের প্রযোজনায় নির্মিত চলচ্চিত্রটির কাহিনি ও চিত্রনাট্য রচনার পাশাপাশি পরিচালনা করছেন অনন্য মামুন। এটি ধর্ষণ, নারী নির্যাতনের ঘটনা কেন্দ্রিক আদালত নাট্য নির্ভর চলচ্চিত্র। ছায়াছবিতে একজন ধর্ষিতা নারীর সামাজিক প্রতিবাদ ও বিচার ব্যবস্থার মাধ্যমে অধিকার আদায়ের গল্প চিত্রায়িত হয়েছে। চলচ্চিত্রটির মুখ্য চরিত্রসমূহে অভিনয় করছেন আনোয়ারা, অর্চিতা স্পর্শিয়া, মাহিয়া মাহী, শাকিব খান ও শহীদুজ্জামান সেলিম প্রমুখ। ছায়াচিত্রটির সঙ্গীত পরিচালনা করছেনে দোলন মৌনাক ভৌমিক। ২০২০ সালের ২৮ মার্চ হতে চিত্রগ্রহণ শুরু হওয়ার পরিকল্পনা থাকলেও বাংলাদেশে করোনাভাইরাসের মহামারির কারণে চিত্রগ্রহণ পিছিয়ে যায়। ৩০ আগস্ট হতে ১০ ডিসম্বর পর্যন্ত বাংলাদেশের বিভিন্ন স্থানে চলচ্চিত্রটির মুখ্য চিত্রগ্রহণ সম্পন্ন হয়। চলচ্চিত্রটি ২০২০ সালের ১৬ ডিসেম্বর এবং ২০২১ সালের ১ জানুয়ারি অর্ধাংশ আকারে আই থিয়েটারে মুক্তি পায়।